Mens det rumsterer med rygter om en forestående SU-beskæring, ser det imidlertid ikke ud til at være synderligt populært at tage penge fra de studerendes månedlige husholdningsbudgetter.

Et mindretal på 16 procent af vælgerne er »helt enig« eller »overvejende enig« i, at der bør spares på SU'en, så der kan skabes råderum til andre investeringer. Det viser en måling, Megafon har lavet for Politiken, blandt 1.008 respondenter.

Her svarer 73 procent af de adspurgte, at de er helt eller overvejende uenige i, at man skal tage fra SU-modtagerne for at poste penge i andre områder. 10 procent svarer hverken/eller og 2 procent ved ikke, hvad de skal svare.